A4-0083/94

Päätöslauselma Euroopan parlamentin nimittämän Euroopan oikeusasiamiehen asemasta.

Euroopan parlamentti, joka

- ottaa huomioon Euroopan yhteisön perustamissopimuksen ja erityisesti sen 8 d artiklan toisen kohdan sekä 138 e artiklan 4 kohdan,

- ottaa huomioon Euroopan hiili- ja teräsyhteisön perustamissopimuksen ja erityisesti sen 20 d artiklan 4 kohdan,

- ottaa huomioon Euroopan atomienergiayhteisön perustamissopimuksen ja erityisesti sen 107 d artiklan 4 kohdan,

- ottaa huomioon 9. maaliskuuta 1994 tekemänsä päätöksen oikeusasiamiehen tehtävien hoitamista koskevasta ohjesäännöstä ja yleisistä ehdoista ja erityisesti sen 6 artiklan ((EYVL L 113, 4.5.1994, s. 15)),

- ottaa huomioon työjärjestyksensä 148 ja 159 artiklan,

- ottaa huomioon 30. heinäkuuta 1994 ((EYVL C 210, 30.7.1994, s. 21)) ja 23. toukokuuta 1995 ((EYVL C 127, 23.5.1995, s. 4)) julkaistut pyynnöt nimitysehdotuksista,

- ottaa huomioon oikeusasiamiehen tehtävien hoitamista koskevan ohjesäännön ja yleisten ehtojen 6 artiklan 2 kohdan sekä parlamentin työjärjestyksen 159 artiklan 3 kohdan mukaisesti jätetyt nimitysehdotukset,

- ottaa huomioon 12. heinäkuuta 1995 ((Kyseisen istunnon pöytäkirjat, osa II, kohta 11.)) tekemänsä päätöksen oikeusasiamiehen nimittämisestä kuluvalle vaalikaudelle,

- ottaa huomioon vetoomusvaliokunnan mietinnön (A4-0083/94),

A. ottaa huomioon, että Euroopan parlamentti nimittää oikeusasiamiehen jokaisten vaalien jälkeen vaalikauden ajaksi,

B. ottaa huomioon, että oikeusasiamies valitaan henkilöistä, jotka ovat unionin kansalaisia, joilla on täydet kansalais- ja poliittiset oikeudet, joiden riippumattomuus on taattu ja joilla on tunnustettu pätevyys ja kokemus oikeusasiamiehen tehtävien hoitamiseen,

C. ottaa huomioon, että nimitysehdotuksilla on oltava vähintään 29 vähintään kahdesta jäsenvaltiosta olevan parlamentin jäsenen kannatus ja niiden on osoitettava, että ehdokas täyttää oikeusasiamiehen virkatehtävien suorittamiselle asetetut vaatimukset,

1. Uskoo, että Euroopan kansalaisten ja Euroopan yhteisön toimielinten välisten suhteiden parantamiseksi suhteiden olisi perustuttava Euroopan kansalaisten oikeuksien kunnioittamiseen, ja on siten sitä mieltä, että oikeusasiamiehen viralla:

a) suojellaan Euroopan kansalaisten oikeuksia Euroopan yhteisön elinten ja toimielinten väärinkäytöksiltä,

b) parannetaan toimielinten ja Euroopan kansalaisten välisiä suhteita;

2. On sitä mieltä, että vetoomusvaliokunta ja oikeusasiamies muodostavat yhdessä tehokkaan järjestelmän tavallisten kansalaisten etujen puolustamiseksi Euroopan yhteisön toimialoilla, parantaen siten yhteisön demokraattista toimivuutta;

3. Palauttaa mieliin, että oikeusasiamiehen tehtävinä on Euroopan yhteisön perustamissopimuksen mukaisesti suorittaa tutkimuksia yhteisön toimielinten ja elinten toiminnassa ilmenneistä epäkohdista ja että vetoomusvaliokunnan tehtävä on vastata asianmukaisesti jokaiseen kanteluun, lausunto- tai toimipyyntöön sekä parlamentin päätöslauselmia tai muiden yhteisön toimielinten ja elinten päätöksiä koskeviin kansalaisten kannanottoihin, jotka luonnolliset tai oikeushenkilöt ovat välittäneet sille;

4. Painottaa tarvetta Euroopan oikeusasiamiehen ja parlamentin vetoomusvaliokunnan väliseen tiiviiseen yhteistyöhön, paitsi oikeusasiamiehen vuosittaisten ja yksittäisten kertomusten käsittelyn osalta, myös asianomaisten henkilöiden etujen turvaamiseksi tai yhteisön toimivuuden parantamiseksi, turvaten siten Euroopan unionin kansalaisille nopean ja tehokkaan vastauksen heidän kanteluihinsa ja vetoomuksiinsa;

5. Ilmoittaa tukevansa oikeusasiamiestä hänen toiminnassaan käsittelemällä hänen kertomuksiaan ja, vetoomusvaliokunnan katsoessa sen tarpeelliseksi, ryhtymällä asianmukaisesti suojelemaan asianomaisten henkilöiden etuja erityisesti niissä tapauksissa, joissa muiden yhteisön toimielinten ja elinten antama tuki on ollut riittämätön;

6. Pyytää kaikkia yhteisön toimielimiä ja elimiä, ennen kaikkea neuvostoa ja komissiota, toimimaan tiiviissä yhteistyössä oikeusasiamiehen kanssa ja erityisesti toimittamaan hänelle ne tiedot ja asiakirjat, joita hän pyytää pystyäkseen hoitamaan tehtävänsä tehokkaasti;

7. Pyytää Euroopan unionin kolmea toimielintä antamaan nopeasti, oikeusasiamiehen tehtävien hoitamista koskevaa ohjesääntöä ja yleisiä ehtoja käsittelevän Euroopan parlamentin päätöksen 11 artiklan mukaisesti, yhteisen julkilausuman, jossa esitetään suuntaviivat oikeusasiamiehen palkkaaman henkilökunnan määrästä sekä tutkimuksia suorittavan väliaikaisen tai vakinaisen henkilökunnan asemasta, hänen riippumattomuutensa ja tehokkuutensa varmistamiseksi;

8. On huolissaan varainhoitovuodelle 1995 laaditun Euroopan yhteisön yleisen talousarvion pääluokan I - Euroopan parlamentti - oikeusasiamiehen virkaa koskevasta määräyksestä, jonka mukaan ainoastaan Euroopan yhteisön perustamissopimuksen 138 e artiklassa mainittuja tutkimuksia käsittelevän henkilökunnan on oltava väliaikainen, kun taas Euroopan parlamentin sihteeristön on vastattava kaikesta muusta työvoimasta, ja pyytää, että oikeusasiamiehen riippumattomuuden ja tehokkuuden säilyttämiseksi hänen koko henkilökuntansa olisi määrättävä virkaansa oikeusasiamiehen virkakauden ajaksi;

9. Kehottaa puhemiestään välittämään tämän päätöslauselman unionin kaikille toimielimille ja elimille sekä jäsenvaltioiden hallituksille ja parlamenteille.